**Υποτροφία ΕΖΕ Μαργαρίτα Μεταλληνού 2024**

Η ΕΖΕ προκηρύσσει για τα μέλη της τρεις υποτροφίες ανά έτος για τα έτη 2023-2025 στη μνήμη της βιολόγου Μαργαρίτας Μεταλληνού, με αντικείμενο την έρευνα πάνω σε οποιοδήποτε θέμα αφορά την πανίδα της Ελλάδας. Στο πλαίσιο αυτού του θεσμού, καλούνται οι ενδιαφερόμενοι να υποβάλλουν τις αιτήσεις τους για το έτος 2024 έως τις 22 Δεκεμβρίου 2023 στο e-mail της ΕΖΕ info@hzoos.gr. Υποψηφιότητα μπορεί να καταθέσει κάθε οικονομικά τακτοποιημένο μέλος της ΕΖΕ. Υπενθυμίζεται ότι κάθε υποτροφία ανέρχεται έως το ύψος των €2.000 και διαρκεί για ένα ημερολογιακό έτος. Η συγκεκριμένη έρευνα δεν μπορεί να λαμβάνει χρηματοδότηση από άλλη πηγή.

Η επιτροπή αξιολόγησης αποτελείται από τα μέλη του ΔΣ της ΕΖΕ. Από την αξιολόγηση θα αποσύρεται όποιο μέλος του ΔΣ μπορεί να έχει σχέση με την/τον εκάστοτε υποψήφια/ο. Σημειώνεται ότι το ΔΣ ευνοεί προτάσεις που υποβάλλονται από νέες/ους ερευνήτριες/νητές.

Για υποψηφιότητα απαιτείται η κατάθεση των εξής:

* την συμπληρωμένη αίτηση (βρίσκεται στην ιστοσελίδα της ΕΖΕ)
* σύντομη περιγραφή του σκοπού και του αντικειμένου της πρότασης (έκτασης κατ’ ελάχιστον μίας σελίδας)
* χρονοδιάγραμμα της έρευνας
* ανάλυση του αιτούμενου ποσού και της αναγκαιότητας της χρηματοδότησης (χωρίς περιορισμό όσον αφορά τις κατηγορίες δαπάνης)

Συνολικά, τα παραπάνω δεν πρέπει να ξεπερνούν τις 4 σελίδες Α4 ή τις 3000 λέξεις.

Τα αποτελέσματα θα ανακοινωθούν την 20η Ιανουαρίου 2024 από την ιστοσελίδα της ΕΖΕ. Η καταβολή των αιτούμενων ποσών θα γίνεται σε συνεννόηση με τον Ταμία της ΕΖΕ τις αμέσως επόμενες ημέρες της ανακοίνωσης των αποτελεσμάτων.

Η/Ο υπότροφος, θα πρέπει να καταθέτει αναλυτική έκθεση στο τέλος του έτους που θα περιγράφει την έρευνα και το αποτέλεσμά της, καθώς και τη συμβολή σε αυτήν της ληφθείσας από την ΕΖΕ χρηματοδότησης. Η έκθεση θα απευθύνεται στο ευρύ κοινό. Επιπλέον, θα πρέπει να συμμετάσχει στο κάθε φορά επερχόμενο συνέδριο της ΕΖΕ (ICZEGAR) με αναρτημένη παρουσίαση ή ομιλία. Σε περίπτωση που τα αποτελέσματα της έρευνας δημοσιευτούν σε επιστημονική επιθεώρηση, θα πρέπει να αναφέρεται σαφώς η οικονομική ενίσχυση που έλαβε η/ο υπότροφος από την ΕΖΕ.